M'iniex bajda u għalhekk ma naħsibx li nista' nitqies bħala simbolu ta' paċi. Waħda mill-griżi li ssib f'kull belt. Ma nsaffarx. Ma ngħanniex. Inbarrak biss. Ma nafx nibni bejta. Fil-fatt insib il-kenn f'barumbara, minflok f'xi siġra. Illum imma tlaqt mill-belt. U minflok mort f'raħal. Raħal li jidher antik u jaqbel mal-griż tiegħi imma jsejħulu ġdid. Imtlejt bit-tama li forsi allura xi darba lili flok ħamiema jsejħuli verdun. Jew aħjar li jistmawni ta' wieħed. Sibt ruħi f'dan il-bini kbir b'bitħa enormi f'nofsu. Tieqa waħda ħdejn l-oħra. Ċkejkna. Daqs il-garżelli tal-pustiera li ħadu xogħol l-antenati tiegħi. F'salt wieħed sibt ftit frak tal-ħobż u naqqart. Min kien ġewwa kellimni. B'lingwa li ma tinftiehemx. Jien tajt żewġ daqqiet b'rasi. Wara ġie xi ħadd ieħor. Ma kellimniex. Kellem lil min kien qed ikellimni. Din id-darba fhimtu. Qallu li jien qed ngħatti 'l ftit dawl li dieħel. U tlaqt bil-kwiet bħal antenat li jaf li qed iġorr aħbar ħażina f'munqaru, imma li jaf li serraħ lil min bagħtu biha. Għal darb'oħra grazzi lil Pawlu Mizzi tar-ritratt inspirattiv tiegħu.